Document ID: 32013R0626

TARYBOS REGLAMENTAS (ES) Nr. 626/2013
2013 m. birželio 27 d.
kuriuo iš dalies keičiamas Reglamentas (ES) Nr. 1344/2011, kuriuo sustabdomas autonominių Bendrojo muitų tarifo muitų taikymas tam tikriems žemės ūkio, žuvininkystės ir pramonės produktams
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 31 straipsnį,
atsižvelgdama į Europos Komisijos pasiūlymą,
kadangi:
(1)
Sąjunga yra suinteresuota visiškai sustabdyti autonominių Bendrojo muitų tarifo muitų taikymą 80 naujų produktų, kurie šiuo metu neišvardyti Tarybos reglamento (ES) Nr. 1344/2011 (1) priede. Todėl tokie produktai turėtų būti įrašyti į tą priedą;
(2)
Sąjunga nesuinteresuota, kad autonominių Bendrojo muitų tarifo muitų taikymo sustabdymas toliau galiotų 15 produktų, kurie yra įrašyti į Reglamento (ES) Nr. 1344/2011 priedą. Todėl tie produktai turėtų būti išbraukti iš to priedo;
(3)
būtina pakeisti Reglamento (ES) Nr. 1344/2011 priede išvardytų 22 produktų, kuriems sustabdytas muitų taikymas, aprašymus, kad būtų atsižvelgta į techninius produktų patobulinimus, ekonomines rinkos tendencijas bei lingvistines pataisas. Be to, reikėtų pakeisti aštuonių produktų TARIC kodus. Laikoma, kad trims produktams reikia taikyti kelių rūšių klasifikavimą, o 12 produktų toliau taikyti dvigubo klasifikavimo nebereikia;
(4)
tie produktai, kuriems sustabdytas muitų taikymas ir kurių atžvilgiu būtina atlikti techninius pakeitimus, turėtų būti išbraukti iš Reglamento (ES) Nr. 1344/2011 priede pateikto produktų, kuriems sustabdytas muitų taikymas, sąrašo ir į tą sąrašą jie turėtų būti įtraukti iš naujo, pateikiant naujus produktų aprašymus arba naujus KN ar TARIC kodus;
(5)
atsižvelgiant į Sąjungos interesus, reikia pakeisti trijų produktų privalomos peržiūros pagal Reglamento (ES) Nr. 1344/2011 2 straipsnio 2 ir 3 dalis datas. Todėl peržiūrėti produktai, kuriems sustabdytas muitų taikymas, turėtų būti išbraukti iš Reglamento (ES) Nr. 1344/2011 priede pateikto produktų, kuriems sustabdytas muitų taikymas, sąrašo ir į tą sąrašą jie turėtų būti įtraukti iš naujo, nustatant naujus privalomos peržiūros terminus;
(6)
siekiant aiškumo, šio reglamento I ir II prieduose pateiktuose įtrauktų ir išbrauktų produktų, kuriems sustabdomas muitų taikymas, sąrašuose pakeisti įrašai turėtų būti pažymėti žvaigždute;
(7)
I priede nurodytiems produktams muitų taikymas sustabdytas laikinai, todėl juos reikėtų sistemingai peržiūrėti, praėjus ne daugiau kaip penkeriems metams nuo muitų taikymo sustabdymo pradžios ar atnaujinimo. Be to, Komisijai pateikus pasiūlymą remiantis peržiūra, atlikta jos iniciatyva arba vienos ar kelių valstybių narių prašymu, bet kuriuo metu turėtų būti galima panaikinti tam tikrų muitų taikymo sustabdymą. Jei Sąjungai nenaudinga toliau taikyti muitų sustabdymą arba jei tai pateisinama techniniais produktų pokyčiais, pasikeitusiomis aplinkybėmis ar ekonominėmis rinkos tendencijomis;
(8)
dėl to, jog šiame reglamente nustatytas muitų sustabdymas turėtų būti pradėtas taikyti nuo 2013 m. liepos 1 d., šis reglamentas turėtų būti pradėtas taikyti nuo tos pačios datos ir įsigalioti iš karto po jo paskelbimo Europos Sąjungos oficialiajame leidinyje;
(9)
todėl Reglamentas (ES) Nr. 1344/2011 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 1344/2011 priedas iš dalies keičiamas taip:
1.
įterpiamos šio reglamento I priede išvardytiems produktams skirtos eilutės;
2.
išbraukiamos produktams, kurių KN ir TARIC kodai yra nurodyti šio reglamento II priede, skirtos eilutės.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2013 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. birželio 27 d.

Labels: 3
15